SL Uradni list Evropske unije L 174/9

SKUPNI UKREP SVETA 2006/439/SZVP

z dne 27. junija 2006

o nadaljnjem prispevku Evropske unije k postopku reševanja spora v Gruziji/Južni Osetiji

SVET EVROPSKE UNIJE JE –

ob upoštevanju Pogodbe o Evropski uniji, in zlasti člena 14 Pogodbe,

ob upoštevanju naslednjega:

(1) Svet je 18. julija 2005 sprejel Skupni ukrep 2005/561/SZVP (1) o nadaljnjem prispevku Evropske unije k postopku reševanja spora v Gruziji/Južni Osetiji, ki preneha veljati 30. junija 2006.

(2) Prispevek EU v okviru tega skupnega ukrepa k misiji OVSE v Gruziji je bil učinkovit pri zagotavljanju delovanja stalnih sekretariatov za gruzijsko in južnoosetijsko stran pod pokroviteljstvom OVSE ter pri olajševanju sestankov v okviru skupne nadzorne komisije (JCC), ki je glavni forum v postopku reševanja spora.

(3) OVSE in sopredsedujoči JCC so zaprosili za nadaljevanje pomoči EU, slednja pa se je dogovorila, da bo ponudila dodatno finančno pomoč za postopek reševanja spora.

(4) EU meni, da je njena pomoč okrepila tako učinkovitost njene vloge kot tudi vloge OVSE pri reševanju spora ter da bi bilo treba z njo nadaljevati.

(5) EU opozarja na svojo podporo pobudam za mirno rešitev spora in upa, da bo JCC v tem oziru lahko igral pozitivno vlogo.

(6) EU ugotavlja, da ima JCC pomembno vlogo pri dejavnostih, povezanih s študijo ocene potreb pod vodstvom OVSE na območju gruzijsko-osetijskega spora in sosednjih območjih.

(7) Treba bi bilo zagotoviti ustrezno prepoznavnost prispevka EU k projektu.

(8) Svet je 20. februarja 2006 sprejel Skupni ukrep 2006/121/SZVP (2) o imenovanju posebnega predstavnika Evropske unije za Južni Kavkaz. V skladu s tem skupnim ukrepom mora mandat PPEU za Južni Kavkaz med drugim vključevati prispevek k preprečevanju sporov, pomoč pri reševanju sporov in okrepitev dialoga Evropske unije z glavnimi zainteresiranimi akterji o vprašanjih, povezanih s to regijo –

SPREJEL NASLEDNJI SKUPNI UKREP:

Člen 1

1. Evropska unija prispeva h krepitvi postopka reševanja spora v Južni Osetiji.

2. V ta namen Evropska unija s prispevkom pomaga OVSE pri financiranju sestankov JCC in drugih mehanizmov v okviru JCC, pri organizaciji konferenc pod pokroviteljstvom JCC ter pri kritju določenih stroškov za delovanje obeh sekretariatov v obdobju enega leta.

Člen 2

Predsedstvo, ki mu pomaga generalni sekretar Sveta/visoki predstavnik za SZVP, je odgovorno za izvajanje tega skupnega ukrepa, z namenom izpolniti njegove cilje iz člena 1.

Člen 3

1. Pogoj za izplačilo finančne pomoči, predvidene v tem skupnem ukrepu, je sklicevanje rednih sestankov JCC in drugih mehanizmov v okviru JCC v obdobju 12 mesecev od dneva začetka veljavnosti finančnega sporazuma, ki bo sklenjen med Komisijo in misijo OVSE v Gruziji. Tako gruzijska kot južnoosetijska stran si morata vidno prizadevati, da bi dosegli dejanski politični napredek v smeri trajne in mirne rešitve medsebojnih razlik.

2. Komisiji je zaupana naloga nadzora in ocene izvajanja finančnega prispevka EU, zlasti v zvezi s pogoji iz odstavka 1. V ta namen Komisija sklene finančni sporazum z misijo OVSE v Gruziji o uporabi prispevka Evropske unije, ki je v obliki nepovratnih sredstev. Komisija poskrbi tudi za pravilno uporabo nepovratnih sredstev za namene iz člena 1(2).

3. Misija OVSE v Gruziji je odgovorna za povračilo stroškov misije, organizacijo konferenc pod pokroviteljstvom JCC ter za pravilno izveden nakup in predajo opreme. Finančni sporazum bo določal, da misija OVSE v Gruziji poskrbi za prepoznavnost prispevka EU k projektu ter Komisiji posreduje redna poročila o njegovem izvajanju.

4. Komisija v tesnem sodelovanju s PPEU za Južni Kavkaz vzdržuje tesne stike z misijo OVSE v Gruziji zaradi spremljanja in ocene vpliva prispevka EU.

5. Komisija v pisni obliki poroča Svetu o izvajanju tega skupnega ukrepa, za katerega je odgovorno predsedstvo ob pomoči generalnega sekretarja Sveta/visokega predstavnika za SZVP. To poročilo bo zlasti temeljilo na rednih poročilih, ki jih bo pripravljala misija OVSE v Gruziji, kakor je določeno v odstavku 3.

Člen 4

1. Referenčni finančni znesek za prispevek EU iz člena 1(2) znaša 140 000 EUR.

2. Za upravljanje odhodkov, financiranih z zneskom iz odstavka 1, veljajo postopki in pravila Evropske skupnosti, ki se uporabljajo za splošni proračun Evropske unije, z izjemo, da morebitno predhodno financiranje ne ostane v lasti Evropske skupnosti.

3. Odhodki so upravičeni do financiranja od 1. julija 2006.

Člen 5

1. Ta skupni ukrep začne veljati na dan sprejetja.

Uporablja se od 1. julija 2006 do 30. junija 2007.

2. Ta skupni ukrep se pregleda deset mesecev po začetku veljavnosti. V ta namen PPEU za Južni Kavkaz v povezavi s Komisijo oceni potrebo po nadaljnji podpori postopku reševanja spora v Gruziji/Južni Osetiji in po potrebi pripravi priporočila za Svet.

Člen 6

Ta skupni ukrep se objavi v Uradnem listu Evropske unije.

V Luxembourgu, 27. junija 2006 Za Svet Predsednik J. PRÖLL

(1) UL L 189, 21.7.2005, str. 69.

(2) UL L 49, 21.2.2006, str. 14.